
Krúdy Gyula biedermeiert megidéző háborús publicisztikái

A háború ígéreteiből hamar kiábrándulni látszó Krúdy kezdetben lelkes hírlapi cikkeiben
idővel mind inkább meghatározóvá válik a jelen valóságából az irodalmiságban megteremtett
múltba forduló, ironikusan színezett attitűd, amely gyakorta a táblabíró világ kedélyes,
stilizált miliőjének megidézéséből építkezik. Dolgozatomban, a világégés éveiben a
Magyarország hasábjain közölt Krúdy szövegekből válogatva, leginkább a biedermeier
fogalmi körébe csoportosítható magatartások, hangulatok, modor, használati-, dísztárgyak
megidézettségének előfordulásait vizsgálom.
A primer irodalmi szövegrészletek kiválogatásakor rostámon a jelenségről explicit módon
nyilatkozó írások mellett a korra vonatkozó, számottevő történelmi és irodalmi
referencialitással rendelkező alakokat felvonultató és a biedermeier sajátosságait halmozottan
reprezentáló publicisztikák akadtak fenn.
Az elemzéseket megelőzően lényegesnek véltem megemlékezni a biedermeier fogalmát
körüljáró irodalom-, és művészettörténészek jelentősebb irányvonalat kijelölő elképzeléseiről,
valamint hangsúlyozni, hogy az eredetileg német nyelvű kulturális területekről, az újabb
stíljelenségekkel együtt hazánkba átszűrődő biedermeier magyarországi megvalósulási
lehetőségeiről, a magyar társadalmi berendezkedés és történelmi helyzet specifikumaival is
számolva fogalmazhatunk csak meg érdemi kérdésfeltevéseket.



